PRIJEDLOG

Na osnovu člana IV.4.a) Ustava Bosne i Hercegovine, Parlamentarna skupština Bosne i Hercegovine, na \_. sjednici Predstavničkog doma, održanoj \_.\_.2017. godine i na \_. sjednici Doma naroda, održanoj \_.\_.2017. godine, usvojila je

**ZAKON O IZMJENAMA I DOPUNAMA IZBORNOG ZAKONA BOSNE I HERCEGOVINE**

Član 1.

U Izbornom zakonu Bosne i Hercegovine („Službeni glasnik BiH“, br. 23/01, 7/02, 9/02, 20/02, 25/02, 4/04, 20/04, 25/05, 52705, 65/05, 77/05, 11/06, 24/06, 32707, 33/08, 37/08, 32/10, 18/13, 7/14 i 31/16) u članu 2.10 iza stava (1) dodaje se novi stav (2) koji glasi:

„(2) Centralna izborna komisija BiH će poništiti izbore na biračkom mjestu na kojem se prilikom prebrojavanja glasačkih listića utvrdi da je njihov broj veći od utvrđenog broja birača koji su tu glasali, te će odrediti ponovno glasanje na tom biračkom mjestu, koje će se obaviti sedmog dana od dana prvog glasanja uz imenovanje novog biračkog odbora“.

Član 2.

U članu 2.19 briše se stav (3). U istom članu iza stava (2) dodaju se novi stavovi (3), (4), (5) i (6) koji glase:

„(3) Predsjednika i zamjenika predsjednika biračkog odbora, po posebnoj proceduri koju donosi Centralna izborna komisija BiH, bira i imenuje gradska, odnosno općinska izborna komisija najkasnije 30 dana prije dana održavanja izbora.

(4) Članove biračkog odbora i njihove zamjenike imenuje gradska, odnosno općinska izborna komisija na prijedlog političkih subjekata koji učestvuju u izborima u roku od 30 dana prije dana održavanja izbora.

(5) Predsjednik, članovi biračkog odbora, kao i njihovi zamjenici odgovorni su za striktno poštivanje odredbi ovog zakona kao i provedbenih akata koje donosi Centralna izborna komisija BiH u provođenju izbora.

(6) Gradska, odnosno općinska izborna komisija je dužna javno, u elektronskoj i pismenoj formi, objaviti imena i prezimena predsjednika i zamjenika predsjednika biračkih odbora, a za članove biračkih odbora i njihove zamjenike imena, prezimena, te naziv političkog subjekta koji ih je predložio, a izborna komisija imenovala.“

Dosadašnji stavovi od (4) do (17) postaju stavovi od (7) do (20).

U dosadašnjem stavu (9) koji postaje stav (12) riječi „iz stava (8)“ mijenjaju se riječima „iz stava (11)“.

U dosadašnjem stavu (11) koji postaje stav (14) riječi „iz stava (10)“ mijenjaju se riječima „iz stava (13)“.

Član 3.

U članu 5.10 na kraju rečenice briše se interpunkcijski znak tačka i dodaju riječi: „ili elektronski.“

Član 4.

U članu 6.2 riječi „Birač i politički subjekt“ mijenjaju se rječima: „Birač, politički subjekt i kandidat političkog subjekta.“

Član 5.

U članu 14.1 iza stava (1) dodaju se novi stavovi (2) i (3) koji glase:

„(2) Ukoliko dođe do prekida glasanja u osnovnoj izbornoj jedinici usljed više sile (zemljotres, poplava i sl.) ili fizičkog nasilja, Centralna izborna komisija BiH će ponovljene izbore održati najkasnije 14 dana od dana održavanja prekinutih izbora.

(3) U slučaju prekida izbora, ponovni izbori se provode na osnovu istih kandidatskih listi i istih izvoda iz Centralnog biračkog spiska koji su korišteni na prekinutim izborima, osim u slučaju ako je neko od kandidata na kandidatskim listama sankcionisan od strane Centralne izborne komisije BiH zbog povrede odredaba Izbornog zakona BiH.“

Član 6.

U članu 17.9 stav (1) mijenja se i glasi:

„(1) Posmatrač može uložiti obrazloženi prigovor na rad organa nadležnih za provođenje izbora utvrđenih ovim Zakonom, u pismenoj formi, nadležnom izbornom organu.“

Član 7.

Ovaj zakon stupa na snagu osmog dana od dana objavljivanja u „Službenom glasniku BiH“.

 Predsjedavajući Predsjedavajući

 Predstavničkog doma Doma naroda

Parlamentarne skupštine BiH Parlamentarne skupštine BiH

**O B R A Z L O Ž E N J E**

**I USTAVNI OSNOV**

Ustavni osnov za usvajanje Prijedloga zakona o izmjenama i dopunama Izbornog zakona Bosne i Hercegovine, sadržan je odredbi IV.4.a) Ustava BiH po kojem je Parlamentarna skupština BiH nadležna za donošenje zakona koji su potrebni za provođenje odluka Predsjedništva BiH ili za izvršenje funkcija Parlamentarne skupštine BiH, prema Ustavu BiH.

**II RAZLOZI ZA DONOŠENJE ZAKONA**

Razlozi za donošenje ovog zakona su unapređenje izbornog procesa u cjelini kroz izmjene koje se odnose na proceduru izbora predsjednika, članova i njihovih zamjenika biračkih odbora, stvaranje pretpostavki u zakonu za uvođenje elektronskog glasanja, sprečavanje izbornih prevara na biračkim mjestima, reguliranje održavanja ponovljenih izbora u slučajevima prekida izbora usljed vanrednih okolnosti, te proširivanje kruga lica koji mogu uložiti prigovor radi zaštite izbornog prava. Svim predloženim izmjenama nastoje se otkloniti manjkavosti u izbornom procesu koje su prepoznate tokom održavanja izbora i na koje su u svojim izvještajima ukazivale organizacije koje se bave praćenjem izbornog procesa.

**III PRINCIPI NA KOJIMA JE ZAKON ZASNOVAN**

Osnovni princip na kojem počiva ovaj zakon je povećanje transparantnosti u izbornom procesu, te osiguranje održavanja fer i poštenih izbora.

**IV OBRAZLOŽENJE PREDLOŽENIH RJEŠENJA**

**Član 1.** Predloženom dopunom člana 2.10 Izbornog zakona BiH spriječile bi se zloupotrebe i izborne prevare na biračkim mjestima, poništavanjem izbora za to biračko mjesto, u slučaju da se dogodi da se prilikom brojanja glasova utvrdi da je u glasačkoj kutiji veći broj glasačkih listića od broja glasača koji su izašli na izbore na određenom biračkom mjestu. Predloženim članom se utvrđuju i rokovi održavanja ponovljenih izbora u slučaju da dođe do poništenja izbora iz navedenog razloga.

**Član 2.** Ovim članom predlaže se umanjenje političkog uticaja na izbornu administraciju i rad biračkih odbora kroz uvođenje posebne procedure izbora predsjednika, zamjenika predsjednika, članova i zamjenika članova biračkih odbora, što će doprinijeti profesionalnijem radu i većoj odgovornosti članova biračkih odbora. Također se predlaže povećanje transparentnosti izbornog postupka kroz javno objavljivanje imena i prezimena predsjednika i članova biračkih odbora, te imena, prezimena i naziva političkog subjekta koji ih je predložio za članove i zamjenike članova biračkih odbora, na koji način će se spriječiti razmjena mjesta i potencijalna trgovina mjestima u biračkim odborima između političkih subjekata.

**Član 3.** Predloženom dopunom člana 5.10 Izbornog zakona BiH stvara se pretpostavkauvođenju novih tehnologija u proces glasanja.

**Član 4.** Zaštitu izbornog prava osiguravaju izborne komisije, odnosno općinske izborne komisije i Centralna izbora komisija BiH i Apelacioni odjel Suda BiH. Izborne komisije štite izborna prava po službenoj dužnosti, na osnovu saznanja, ili na osnovu prigovora koje upute ovlaštena lica. Prema važećoj odredbi Izbornog zakona BiH, ta ovlaštena lica su birač i politički subjekt. Birač, može uložiti prigovor samo onda kada je ugroženo njegovo lično izborno pravo. Također, kada su u pitanju politički subjekti, prigovore mogu ulagati politički subjekti, ali ne i kandidati tih subjekata pojedinačno bez podrške svog političkog subjekta. Zbog toga je neophodno ovaj krug lica proširiti na način predložen članom 4. Prijedloga zakona.

**Član 5.** Predloženom dopunom u članu 14.1 Izbornog zakona BiH predviđaju se situacije kada dođe do prekida izbornog procesa kojim je onemogućeno utvrđivanje rezultata izbora, te propisuju rokovi u kojima se mora donijeti odluka o poništenju izbora.

Slučaj nasilnog prekida izbora u općini Stolac pokazao je nedorečenost Izbornog zakona BiH u smislu donošenja odluke o poništenju izbora, koja važećim zakonom za ove slučajeve nije predviđena. Izborni zakon BiH predviđa mogućnost za Centralnu izbornu komisiju BiH da poništi izbore onda kada je za vrijeme glasanja ili brojanja listića došlo do nepravilnosti koje mogu uticati na rezultate izbora, dok je u Stocu došlo do prekida izbornog procesa prije nego su se mogli utvrditi rezultati izbora. Izborni zakon BiH, također, ne precizira rok u kojem se mora donijeti odluka o poništenju izbora. Izbori su u Stocu poništeni gotovo četiri mjeseca nakon prekida koji se desio 2. oktobra 2016. godine, a ponovljeni izbori održani gotovo pet mjeseci nakon prekida.

**Član 6.** Predloženom izmjenom člana 17.9 omogućilo bi se posmatračima da ulažu obrazložene prigovore na rad organa nadležnih za provođenje izbora.Važećim odredbama Zakona, izborni posmatrači, nemaju pravo formalnog ulaganja prigovora. Oni imaju pravo ulaganja primjedbi na izborni dan, međutim prema iskustvima u provođenju izboru u više izbornih ciklusa, ovaj institut nije dovoljan da se zaštiti integritet izbornog procesa.

**V FINANSIJSKA SREDSTVA POTREBNA ZA PROVOĐENJE ZAKONA**

Za provođenje ovog zakona nisu potrebna dodatna finansijska sredstva u Budžetu institucija BiH.